افغانی سرې میاشتې ټولنې ننګرهار څلورو ولسوالیو ته ګرځنده روغتیایې ټیمونه ولیږل شو. نن یکشنبه د روان ۱۴۴۴ هجری قمری دجمادی الثانی ۱۵ مه چی د۱۴۰۱ کال دجدی ۱۸ نیټی سره سمون خوری. دافغانی سرې میاشتې ټولنې ننګرهار سرې میاشتې نمایندګۍ اړوند ګرځنده روغتیایې کلینکونه د ډنمارک د سره صلیب په مالی مرسته د ننګرهار ولایت څلورو ولسوالیو (خوګیاڼی، ده بالا، مهمندره، او پچیرآګام) هغه لرې پرتو سیمو ته چې وګړی یې هیڅ ډول روغتیایی خدماتو ته لاسرسی نه لری واستول شوو. په دغه روغتیایی ټیمونو کې یو نارینه ډاکټر، یوه قابله (سره د محرمه)، یو نرس/واکسیناتور، یو فارمسست او دوه صحی مبلغین (نارینه او ښځینه) شامل دی او د عامې روغتیا د ریاست سره په همغږۍ به د یادو ولسوالیو په هغو سیمو کې د عامې روغتیا ریاست لخوا ټاکل شوی دی خلکو ته د روغتیا وزارت د صحی ټولګې یا BPHS سره سم خدمات وړاندې کوی. ساحې ته د دغو ټیمونو د استولو په مراسمو کې د افغانی سرې میاشتې ټولنې د ختیځ زون د همغږۍ رئیس مولوی حیات الله صافی، د ننګرهار د نمایندګۍ رئیس میا صاحب نجم الدین هلال، د زون د صحی خدماتو مدیر ډاکټر واحدالله زهیر او د په ننګرهار کې د DRC پروژې مسؤل ډاکټر محمدهاشم مرشد حضور درلود، د مراسمو ټولو ګډونوالو دغو ټیمونو ته د ولس د ښه خدمت او موفقیت په دعاوو سره صحی کارکوونکی د هغوی د میاشتینی ماموریت لپاره په خیر رخصت کړل. د یادولو وړ ده چې دغه ټیمونه به په میاشت کې ۲۱ ورځې په ساحه کې تېروی او د سهار له ۸:۳۰ بجو د مازیګر تر ۴ بجو به د خلکو په خدمت کې وی.